R. Zajac, minister zdravotníctva SR: (2005-09-22):
Pani poslankyňa, zle pochopené. Regionálne zariadenia mali výšku dlhu rádovo 1 mld. 200. Všetko bolo oddlžené, len posledných 27 mil. až tento rok sa veritelia prihlásili a dostali svoje peniaze. Nič iné, nič viac a nič menej. To znamená, všetky dlhy regionálnych zariadení vo výške skoro 99 % už boli likvidované. A vy ste postavili otázku, koľko z toho zaplatených v roku 2005. Odpoveď je 27 mil. posledných, keď chcete aj toto slovíčko. To je prakticky všetko, chýba tam asi 0,3 percenta, niečo na úrovni 11 mil. Veritelia, ktorí sa neprihlásili, síce zdravotnícke zariadenia vykazujú voči nim záväzky, ale fyzicky neexistujú, alebo veritelia, ktorí odmietli, lebo aj takú možnosť mali, odmietnuť oddlženie cez. Vy ste postavili otázku, koľko Veriteľ zaplatil za dlhy minulých období v roku 2005 za štátne zdravotnícke zariadenia, bolo vyše 2 mld., pretože identifikácia tých dlhov bola pomerne zložitá. Tretia otázka, my sme dali na oddlženie, keď to porátate, zdravotnícke zariadenia všetkého typu v deň, keď táto vláda prišla k moci, vykazovali dlh vo výške 28 mld. Dnes spolu všetky dokopy budú mať možno dlh 4 mld. To znamená, my sme peniaze potrebovali v prvom rade zbytočne za dlhy minulosti, ktoré sme tak ľahkovážne všetci prechádzali, voľné peniaze, ktoré sme mali, lebo Veriteľ narábal s „kešom“, on nenarábal s nejakými papierikmi. Zo štátneho rozpočtu, z aktív štátneho rozpočtu, z privatizácie sme uvoľňovali peniaze na zaplatenie dlhov minulosti. A my sme čistili dlhy z roku 1991, 1992. Všetci moji predchodcovia vytvorili istý dlh, ktorý sa len posúval ďalej a vždy sme hovorili, nieže nepotrebné peniaze, ale že dobre, korunky nebudeme dávať na rozvoj zdravotníctva, ale na splácanie starých dlhov. To je, žiaľbohu, historická pravda. K tým informáciám, ktoré dáva Veriteľ o sebe, prinajmenšom viazaný uznesením parlamentu dvakrát do roka dáva správu o oddlžení sem. Veriteľ má jeden problém, on nemôže dávať otvorené údaje nemocníc, o ich dlhovej situácii nota bene, keď ich transformujeme, to znamená, nemôže na svojej internetovej stránke napísať, že nemocnicu Košice som oddlžil tak a tak. Ale dvakrát do roka vám poslancom, vláde. Viete, vy môžete mať vždy pravdu a ja to rešpektujem, ale keďže dával júnovú správu, bude dávať ešte za december. Minulý rok dal dvakrát, predminulý rok dal dvakrát a tento rok dá tiež dvakrát. Júnovú sme práve odovzdali parlamentu, lebo ju vláda schválila, máte krásne všetko napísané, ako oddlžil, kde oddlžil, koľko oddlžil. Takže, ak dovolíte, a. s. Veriteľ nebol démonický podnik, ktorým by sa tunelovalo zdravotníctvo, a. s. Veriteľ odviedol kus práce v tom, aby sa vyčistili staré veci. Že to ale nie je celkom ideálne urobené, svedčí situácia pred transformáciou verejnoprávnych nemocníc na akciové spoločnosti. Ešte dnes, nebyť Veriteľa, my by sme splácali alebo mali v aktívach a pasívach podniku, ktorý budeme zriaďovať a treba vedieť, že transformácia podľa § 81 a ďalších, zákona o poskytovateľoch, je transformácia na vlastné imanie, nie na základné imanie, teda na vlastné imanie, základné imanie plus aktíva mínus pasíva. Keby sme neboli tieto oddlžovania urobili, tak máme celé zdravotníctvo s negatívnym majetkom. A a. s. Veriteľ bola preto toľko kritizovaná, lebo zabránila jednej veci, nekonečným obchodom s pohľadávkami, ktoré sa diali pri oddlžovaní zdravotníckych zariadení. A ja sám ako účastník tej druhej strany do roku 2002 a niečo o tom, pani poslankyňa, viem, pretože som sedel vo firme, ktorá obchodovala so zdravotníctvom, vám poviem, že dochádzalo aj k strojeným aj sštvoreným úhradám tej istej pohľadávky, čo teraz nebolo dobre možné. A keď aj sa Veriteľ chcel politicky zneužívať –   o čom bola reč, pretože si pamätáme jedno celodenné zasadnutie parlamentu, kde sme sa bavili o tuneli tunelov a podobných veciach –,  tak Veriteľ preukázal pri dobrom manažmente a pri vôli oddlžovať zdravotnícke zariadenia a nerobiť kšefty, že to bol jediný spôsob, ako vysporiadame všetky dlhy od roku 1990 do konca roku 2004.